РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/152-15

25. мај 2015. године

Б е о г р а д

ЗАПИСНИК

25. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 16. АПРИЛА 2015. ГОДИНЕ

 Седница је почела у 11 часова и 20 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Драгољуб Зиндовић, Владан Милошевић, Радмило Костић, Оливера Пауљескић, Владимир Маринковић и Дејан Чапо.

 Седници су присуствовали заменици чланова Одбора: Милош Тошанић (заменик члана Одбора Зорана Пралице), Дејан Ковачевић (заменик члана Одбора Драгомира Карића), Горан Вукадиновић (заменик члана Одбора Јелене Мијатовић) и Слободан Перић (заменик члана Одбора Оливере Пауљескић).

 Седници нису присуствовали чланови Одбора: Зоран Пралица, Драгомир Карић, Јелена Мијатовић, Александар Јовичић, Ђорђе Чабаркапа, Новица Тончев, Драган Шутановац, Иван Карић, Младен Грујић и Енис Имамовић.

 Седници су, на позив председника, присуствовали: Лукреција Ђери, државни секретар у Министарству трговине, туризма и телекомуникација, Славица Вишњић, начелник у Министарству трговине, туризма и телекомуникација, Јасмина Роскић, начелник у Министарству трговине, туризма и телекомуникација и Данијела Вићентијевић, самостални саветник у Министарству трговине, туризма и телекомуникација.

 На предлог председника, Одбор је једногласно утврдио следећи

Д н е в н и р е д

 1. Разматрање Предлога закона о потврђивању Споразума између Републике Србије и Канаде о подстицању и заштити улагања, који је поднела Влада (број 011-4073/14 од 17. новембра 2014. године);

 2. Разматрање Предлога закона о потврђивању Споразума између Владе Републике Србије и Владе Републике Јерменије о економској, научној и техничкој сарадњи, који је поднела Влада (број 011-4261/14 од 25. новембра 2014. године);

 3. Разматрање Предлога закона о потврђивању Споразума између Владе Републике Србије и Владе Грузије о сарадњи у области туризма, који је поднела Влада (број 011-4681/14 од 22. децембра 2014. године);

 4. Разматрање Предлога закона о потврђивању Споразума између Владе Републике Србије и Кабинета министара Украјине о сарадњи у области туризма, који је поднела Влада (број 011-3134/14 од 3. октобра 2014. године).

 На предлог председника, Одбор је једногласно одлучио да обједини расправу по првој, другој, трећој и четвртој тачки дневног реда.

 Прва, друга, трећа и четврта тачка дневног реда – **Разматрање Предлога закона о потврђивању Споразума између Републике Србије и Канаде о подстицању и заштити улагања, Разматрање Предлога закона о потврђивању Споразума између Владе Републике Србије и Владе Републике Јерменије о економској, научној и техничкој сарадњи, Разматрање Предлога закона о потврђивању Споразума између Владе Републике Србије и Владе Грузије о сарадњи у области туризма, Разматрање Предлога закона о потврђивању Споразума између Владе Републике Србије и Кабинета министара Украјине о сарадњи у области туризма**

Одбор је размотрио предложене законе и поднео извештаје Народној скупштини.

У уводним напоменама, представници Министарства трговине, туризма и телекомуникација су истакли да је Споразум између Републике Србије и Канаде о подстицању и заштити улагања потписан 1. септембра 2014. године. Споразум би требало да допринесе унапређењу правног оквира и укупне економске сарадње између две земље. То је први споразум који је потписала Република Србија по такозваном НАФТА моделу, који примењују земље САД, Канада, Аустралија и неке земље Латинске Америке. Споразум се разликује по квантитету, а на неки начин и по квалитету у односу на оне до сада засноване на ОЕЦД моделу какве примењују земље Европске уније. Састоји се из посебних делова од А до Е и четири анекса. Анекси предвиђају одређене изузетке од третмана најповлашћеније нације као и од процедуре решавања спорова пред међународном арбитражом. Канадска страна је Споразум ратификовала, а наша ратификација је услов за ступање Споразума на снагу, а ступање на снагу треба да допринесе привлачењу инвестиција из Канаде. Постоји велика заинтресованост канадских инвеститора нарочито у области рударства. Канадске компаније су до сада уложиле око 125 милиона долара у истраживања рудног богатства Србије. Споразум између Владе Републике Србије и Владе Републике Јерменије о економској, научној и техничкој сарадњи потписан је 12. октобра 2014. године. После распада СССР-а са Јерменијом нисмо имали правни оквир за економску сарадњу. Један од разлога због којих је битно да са Јерменијом имамо економски споразум је и формирање међувладине српско-јерменске комисије, која ће подстицати сарадњу у свим областима. С обзиром да је Јерменија постала пуноправни члан Евро-Азијске економске заједнице предстоји нам усаглашавање економске сарадње и у смислу докумената које имамо са царинском унијом Русија-Белорусија-Казахстан, тако да је добро да пре тих преговора ратификујемо споразум. Споразум између Владе Републике Србије и Владе Грузије о сарадњи у области туризма потписан је 4. јула 2013. године, а Споразум са Украјином 6. јуна 2013. године. Споразумима су предвиђени посебни облици сарадње од интереса и значаја за даљи развој туристичке размене на принципима равноправности и узајамне користи. Предвиђено је подстицање билатералне туристичке размене, развоја туристичке инфраструктуре и материјалне базе, инвестирање у туристичку индустрију и успостављање директних контаката између надлежних органа у области туризма, туристичких агенција и других релевантних субјеката.

 а) Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању Споразума између Републике Србије и Канаде о подстицању и заштити улагања.

 б) Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Јерменије о економској, научној и техничкој сарадњи.

 в) Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању Споразума између Владе Републике Србије и Владе Грузије о сарадњи у области туризма.

 г) Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању Споразума између Владе Републике Србије и Кабинета министара Украјине о сарадњи у области туризма.

 За известиоцa Одбора на седници Народне скупштине одређена је Александра Томић, председник Одбора.

 Седница је закључена у 11 часова и 40 минута.

 Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК др Александра Томић |